Zaraza koronavirusom i dalje se širi. U svijetu je zaraženo više od 924 tisuća ljudi.

* Koronavirusom je zaraženo više od 924.000 ljudi

* Oporavilo se više od 193.000 oboljelih

* Umrlo je više od 46.000 ljudi

Tijek događanja pratite u nastavku.

22:00 Privremena bolnica u Central Parku u New Yorku otvorena je i primila je prvu pacijenticu, piše CNN. New York je potvrdio više od 83.000 slučajeva zaraze koronavirusom i 1941 smrtni slučaj.

21:50 Trinaest zemalja članica EU-a potpisalo je zajedničku izjavu u kojoj ističu da mjere u borbi protiv pandemije koronavirusa moraju biti vremenski ograničene, razmjerne i pod redovitim nadzorom, a Mađarska traži od njemačke vladajuće stranke CDU-a da je zaštiti od kritika.

21:45 Izraelski premijer Benjamin Netanyahu pozvao je građane da u javnosti nose maske za lice kako bi usporili širenje zaraze koronavirusom. U obraćanju javnosti kazao je da maske mogu biti i improvizirane i napravljene u 'kućnoj radinosti', ako je to potrebno.

21:20 Klinika za kožne bolesti u Tuzli zatvorena je nakon što je otkriveno da su dvije zaposlenice pozitivne na koronavirus, piše Klix.

Riječ je o liječnici i medicinskoj sestri koje su bile u kontaktu sa zaraženim osobama.

21:15 Na Kosovu je od jučer potvrđeno 13 novih slučajeva. Time je ukupan broj zaraženih porastao na 125, javlja Kosovo online. U samoizolaciji je pod nadzorom 2520 osoba, kontakata zaraženih.

21:00 SAD je potvrdio 207.535 slučajeva zaraze koronavirusom. Italija je po broju zaraženih druga s 110.574 potvrđenih slučajeva.

20:35 U Francuskoj je u 24 sata umrlo 509 oboljelih. To je najveći broj preminulih od početka epidemije koronavirusa. Ukupno su u Francuskoj umrle 4032 osobe.

19:30 Od početka pandemije koronavirusa u Federaciji BiH posao je izgubilo nešto više od 7000 radnika, javlja Klix.

19:00 Kina je, nakon zabrinutosti zbog slučajeva ljudi koji su pozitivni na koronavirus ali nemaju nikakvih simptoma, objavila da ima više od 1300 asimptomatskih slučajeva zaraze. Od 36 novih slučajeva u srijedu, 35 ih je uvezeno. Nacionalno povjerenstvo za zdravstvo (NHC) priopćilo je da je zabilježeno 1367 asimptomatskih pacijenata koji su sada pod liječničkom prismotrom.

18:21 U Italiji u 24 sata zabilježeno 727 novih smrtnih slučajeva. Zabilježeno je I 4782 novih slučajeva zaraze koronavirusom.

Ukupno je dosad zabilježeno 110.574 slučaja koronavirusa, a trenutno je na koronavirus pozitivno 80.572 osoba.

Ukupni broj mrtvih u Italiji je 13.155.

16:50 U Austriji broj zaraženih koronavirusom porastao je na 10.482 osobe, a u nastojanju da se zaustavi daljnje širenje zaraze Austrijanci od srijede moraju nositi zaštitne maske prigodom odlaska u trgovine. Preminulo je do sada 146 ljudi. Austrija provodi veliki broj testiranja te je do srijede provedeno više 55.863 testiranja.

16:30 Pakistan je objavio da produžava karantenu na još dva tjedna, do 14. travnja. U toj je zemlji zaražena 2071 osoba, a 26 oboljelih je preminulo, piše CNN.

16:10 Američki predsjednik Donald Trump upozorio je Amerikance da se pripreme na "dva vrlo bolna tjedna". Pretpostavlja se da bi u SAD-u moglo tijekom pandemije koronavirusa umrijeti do 240.000 ljudi, čak iako se građani budu pridržavali mjere socijalnog distanciranja.

16:00 Švicarska je potvrdila 963 nova slučaja zaraze koronavirusa. Ukupno je za sada u Švicarskoj zaraženo 17.139 osoba. Najmanje 378 oboljelih je preminulo.

15:50 Saudijska Arabija zabilježila je šest preminulih i 157 slučajeva zaraze koronavirusa u posljednjih 24 sata. Time je broj zaraženih porastao na 1720, a preminulo je 16 oboljelih.

15:35 U Velikoj Britaniji su od jučer preminule 563 osobe. Ukupno je umrlo 2352 oboljelih. U posljednjih 24 sata zaraženo je 4324 osoba. Od početka epidemije potvrđeno je 29.474 slučajeva zaraze koronavirusom, piše BBC.

15:25 Njemačkoj zbog nedolaska sezonskih radnika prijeti nestašica voća i povrća, a ministarstvo poljoprivrede objavilo je da radi na tome da se radnicima iz istočne Europe ipak dopusti dolazak na rad u Njemačku. "Mi ne možemo bez sezonskih radnika", rekla je ministrica poljoprivrede Julia Kloeckner. Kloeckner je objasnila kako sa Seehoferom razgovara kako bi se "uskladili ciljevi" zaštite stanovništva od zaraze s jedne i osiguranja berbe s druge strane.

15:00 Srbija je potvrdila 1060 slučajeva zaraze koronavirusom. U posljednja 24 sata oboljelo je 160 ljudi. Epidemiolog Branislav Todorović kazao je da je trećina oboljelih i umrlih mlađa od 60 godina. Od jučer je umrlo petero oboljelih pa je broj preminulih porastao na 28.

"Uvođenje 24-satnog policijskog sata svima će dati do znanja da je situacija ozbiljna. Mi smo pred velikim valom novooboljelih, spremni smo za to, no bez odgovornog ponašanja građana nećemo se moći izboriti s danima koji su pred nama", dodao je.

14:50 U Srbiji je uhićen muškarac iz Beograda koji je na Twitteru napisao kako "ima informaciju da će ministarstvo od sutra u 18 sati objaviti zabranu izlaska od 24 sata" te da će zabrana izlazaka za građane trajati do 15. travnja, piše RTS.

Određeno mu je 48-satno zadržavanje, a uz kaznenu prijavu zbog izazivanja panike i nereda bit će priveden Višem javnom tužiteljstvu u Beogradu.

14:40 U Mitrovici na Kosovu zabilježena su dva nova slučaja zaraze koronavirusom. Radi se o radnicima Zatvorske jedinice, javlja Kosovo online. U izolaciji je stotinu osoba.

14:30 Sjeverna Makedonija potvrdila je novi smrtni slučaj. U Skoplju je preminuo 65-godišnji pacijent koji je otprije imao kroničnu plućnu bolest i dijabetes. Broj umrlih je porastao na 11, a broj zaraženih je u posljednja 24 sata porastao za 25. Ukupan broj zaraženih je 354, piše Nova Makedonija.

14:00 Norveški luteranski biskupi odobrili su da se crkve koriste i za građanske pogrebe tijekom krize uzrokovane epidemijom koronavirusa. To je poruka solidarnosti s drugim vjerskim zajednicama i s nevjernicima, poručili su biskupi. Lokalnim župnim vijećima naloženo je da odobre korištenje crkava za nereligijske sprovode.

13:45 Italija će biti u potpunoj karanteni do 13. travnja, piše Guardian. Vlasti ovim potezom pokušavaju usporiti rast broja zaraženih i dostići tzv. plato na krivulji širenja zaraze.

13:30 U Srbiji je od koronavirusa preminuo državni tajnik ministarstva životne sredine Branislav Blažić, javlja Blic. Blažić je preminuo u bolnici u Beogradu. To je prva smrt u Vladi Srbije od koronavirusa.

12:31 Moskovske vlasti predstavile su aplikaciju za pametne telefone koja prati kretanje osoba kojima je nametnuta izolacija zbog koronavirusa. Prema službenim podacima, koronavirusom je zaraženo 2777 Rusa, a u posljednja 24 sata koronavirus potvrđen je kod 440 građana. Do sada su umrle 24 osobe.

12:28 Postoji rizik od "nestašice hrane" u svijetu zbog utjecaja koronavirusa na svjetsku trgovinu i opskrbne lance, upozorili su Svjetska zdravstvena organizacija (WHO), Ujedinjeni narodi i Svjetska trgovinska organizacija (WTO).

12:17 Broj zaraženih u Srbiji popeo se na 900. Preminule su 23 osobe. U Ćupriji je zaraženo devet medicinskih djelatnika Opće bolnice, a jedan je liječnik preminuo, javlja Blic. Neki od oboljelih smješteni su u veliku halu na Beogradskom sajmu. U halu je smješten i 10-godišnji pacijent koji se nije htio odvojiti od majke.

11:43 U posljednja 24 sata u Španjolskoj su preminule još 864 osobe. U toj zemlji ukupno je preminulo 9053 ljudi, dok je broj oboljelih veći od 100.000. Točnije, oboljelo je 102.236 ljudi, piše El Mundo.

11:39 Njemački institut Robert Koch objavio je da u srijedu ujutro ima ukupno 5453 novih slučajeva zaraze i 149 novih smrti. Po njemu je u Njemačkoj trenutačno 67.366 zaraženih i 732 umrlih.

11:24 Među 120 zaraženih koronavirusom u Crnoj Gori njih 14 su djeca mlađa od 18 godina. Među zaraženim maloljetnicima su i dvije bebe mlađe od dvije godine te djeca koja imaju između 12 i 18 godina.

11:14 U Sloveniji je umrlo još dvoje ljudi od posljedica zaraze koronavirusom, izvještava 24ur. Novozaraženih je 39. Ukupan broj oboljelih povećao se na 841.

Trend obolelosti s koronavirusom v Sloveniji na dan 31. 3. 2020 (00:00 - 24:00):

- Število testiranj: 1288

- Število pozitivnih oseb: 39

- Število hospitaliziranih: 119

- Število oseb na intenzivni negi: 31

- Število umrlih oseb: 2#covid19 #koronavirus @MinZdravje @NIJZ_pr pic.twitter.com/7AOt1tDCQd — Vlada Republike Slovenije (@vladaRS) April 1, 2020

11:13 Kalifornijske javne škole vjerojatno se neće otvoriti do kraja školske godine, poručio je Tony Thurmond, dužnosnik zadužen za javni obrazovni sustav Kalifornije.

10:38 2800 turista moglo bi tužiti Austriju zbog lošeg postupanja tijekom koronavirusa u popularnom austrijskom skijalištu Ischglu. Vlasti u Tirolu se optužuje kako su reagirale prekasno na prve znake zaraze, posebno u skijalištu Ischgl, što je pak doprinijelo širenju virusa Europom, ali i diljem svijeta, piše CNN.

10:27 Ruski vojni transporter poletio je iz zračne luke pored Moskve i leti prema SAD-u s medicinskom opremom i maskama da pomogne Washingtonu u borbi protiv koronavirusa, objavila je ruska državna televizija.

10:22 Wyoming je jedina savezna država u SAD-u koja nije zabilježila niti jedan smrtni slučaj od koronavirusa, javlja CNN.

10:14 Njemačka bilježi porast prodaje WC papira od 700 posto. Čak i groblja prijavljuju krađu te u Njemačkoj trenutačno dragocjene potrepštine.

10:10 Republika Srpska bilježi 17 novooboljelih, javlja Dnevni avaz. Broj zaraženih u BiH porastao je na 449. Pomoć tamošnjem gospodarstvu u kolapsu najavljuju MMF i druge međunarodne institucije. BiH bilježi 13 smrtnih slučajeva.

9:25 Crna Gora bilježi 11 novih slučajeva zaraze, pišu Vijesti.me. Ukupno je zaraženo 120 ljudi.

9:20 New York, neslužbeni glavni grad svijeta, sada je i epicentar pandemije koronavirusa. Poljske bolnice u Central Parku i na teniskim terenima turnira US Opena, kongresni centar opremljen tisućama kreveta, golemi mornarički brod usidren u luci, tako sada izgleda taj grad. Više o tome OVDJE.

9:17 Velika Britanija nada se da će do sredine travnja uvesti 25.000 testiranja dnevno. Sada ih napravi oko 12.000, javlja Guardian.

9:16 Samoizoliranje i socijalno distanciranje usporili su širenje koronavirusa u posljednja tri tjedna na području Seattlea, pokazala je studija. Više o tome OVDJE.

9:00 Ferrera Erbognone ima oko 1100 stanovnika i nalazi se u Lombardiji, epicentru talijanske krize izazvane koronavirusom, a nema niti jedan slučaj zaraze. Više o tome OVDJE.

8:31 Države se ratu protiv koronavirusa za koji se terapija i cjepivo tek traže koriste raznim mjerama, a nekima od njih u hrvatskom susjedstvu čini se da su sva sredstva dopuštena pa iz arsenala izvlače metode koje mirišu na diktaturu i prošla vremena. Više o tome OVDJE.

8:30 Slovenska vlada donijela je prijedlog odluke po kojoj bi se vojsci dale posebne ovlasti u 5-kilometarskom pojasu od granice s Hrvatskom te ga uputila u parlament, koji će o tome glasati u četvrtak. Predloženo djelovanje pripadnika vojske na granici trajalo bi tri mjeseca, a o tome bi se svaka dva tjedna izvješćivao parlament.

7:10 Kapetan američkog nosača aviona Theodore Roosevelt uputio je apel Pentagonu, nakon zaraze mornara na brodu koji se sada nalazi u luci Guam. "Nismo u ratu, mornari ne trebaju umrijeti. Spasite nas." Više o tome OVDJE.

7:09 BiH ima 4 nova zaražena, piše Dnevni avaz. Ukupno ih je zaraženo 428.

6:37 Predsjednik SAD-a Donald Trump pozvao je Amerikance da slijede stroge mjere socijalnog distanciranja uoči "dva teška tjedna" u kojima bi u SAD-u moglo umrijeti više od 100.000 ljudi.

"To je pitanje života i smrti, iduća dva tjedna bit će vrlo bolna, no nakon toga slijedi svjetlo na kraju tunela", kazao je Trump. U SAD-u je dosad zaraženo oko 184.000 ljudi, od kojih je više od 3700 umrlo.

6:30 Španjolska vlada priopćila je kako idućih šest mjeseci oni koji su zbog izvanrednog stanja u zemlji ostali bez posla neće smjeti biti izbačeni iz stana, a ugovori o najmu, koji su pred istjecanjem, bit će produženi za dodatnih šest mjeseci.

Komunalne kompanije neće smjeti isključivati ljudima vodu i struju zbog neplaćenih računa dok traje izvanredno stanje.

Španjolska je s 8189 preminulih od koronavirusa druga zemlja u svijetu nakon Italije po broju žrtava, dok je s 94.417 zaraženih osoba treća po broju oboljelih nakon SAD-a i Italije. (M.T./Hina)